Vyhlásenie
Ministerstva práce, sociálnych vecí a rodiny Slovenskej republiky

	Ministerstvo práce, sociálnych vecí a rodiny Slovenskej republiky predkladá návrh Národnej  stratégie na prevenciu a elimináciu násilia páchaného na ženách a v rodinách na rokovanie vlády Slovenskej republiky s rozporom zo strany verejnosti, zastúpenej Mgr. Katarínou Minarovičovou,   ktorá podala hromadnú pripomienku verejnosti.
Obsahom hromadnej pripomienky bolo 16 zásadných pripomienok, ktoré okrem 5 nasledujúcich boli počas rozporového konania odstránené.  
Neodstránené 
1.	Uviesť, ktorá časť násilia páchaného na ženách nie je rodovo podmienená a ako bude eliminovaná (požiadavka považovať všetko násilie voči ženám za rodovo podmienené.) Tejto požiadavke sa nevyhovuje, predkladateľ stratégie nie je ochotný súhlasiť s tým, aby považoval všetko násilia na ženách za rodovo podmienené, hoci uznáva, že prejavy násilia páchaného na ženách sú rôzne a majú aj rôzne príčiny a že časť násilia páchaného na ženách je rodovo podmienená. Násilie, ktorého obeťami sú ženy a ktoré nie je apriori pokladané za rodovo podmienené je celkovo riešené v kompetencii MV SR, MS SR a ďalších inštitúcií a orgánov prostredníctvom ich štandardných postupov a politík, zameraných na prevenciu a elimináciu násilných trestných činov páchaných na jednotlivcovi. 
 
2.	Prepracovať stratégiu na stratégiu prevencie a eliminácie násilia páchaného na ženách a problém násilia ostatných skupín riešiť iným samostatným dokumentom, resp. riešiť ich  aktualizáciou  osobitných a špecificky zameraných materiálov vlády SR. Tejto požiadavke sa nevyhovuje. Uvedené prepracovanie stratégie na stratégiu, zameranú samostatne na prevenciu a elimináciu násilia páchaného na ženách by si vyžadovalo zmenu uznesenia vlády, čo v súčasnej fáze riešenia nie je možné. V budúcnosti bude problém násilia páchaného na ženách riešený prostredníctvom Národného akčného plánu na prevenciu a elimináciu násilia páchaného na ženách a v rámci ostatných cieľových skupín  aktualizáciou osobitných a špecificky zameraných materiálov vlády SR (viď návrh uznesenia). Pripomienkujúci nepovažovali navrhované riešenie za dostačujúce.

3.	Presunúť z  prílohy č. 1 časť 2 Kľúčové oblasti riešenia problematiky násilia páchaného na ženách do samotnej stratégie. Tejto požiadavke sa nevyhovuje, lebo jej akceptovanie by znamenalo ísť nad rámec uznesenia a nebolo by v súlade s rešpektovaním pripomienok povinne pripomienkujúcich subjektov, rokovanie s ktorými už bolo uzavreté.

4.	Presunúť prílohu č. 2 do samotnej stratégie. Tejto požiadavke sa nevyhovuje, lebo jej akceptovanie by znamenalo ísť nad rámec uznesenia a nebolo by v súlade s rešpektovaním pripomienok povinne pripomienkujúcich subjektov, rokovanie s ktorými už bolo uzavreté.

5.	Zosúladiť texty prílohy č. 1 s prílohou č.2, najmä časť o prevencii a to takým spôsobom, aby text prílohy č. 1 bol v súlade s opatreniami uvedenými v prílohe č. 2. Tejto požiadavke sa nevyhovuje, jej akceptovanie by išlo nad rámec uznesenia a nebolo by v súlade s podkladmi z rezortov,  na základe ktorých sme prílohu 2 rozpracovali.

 

Záver
Vzhľadom na uvedené MPSVR SR neodporúča vláde SR súhlasiť so zásadnými pripomienkami, uvedenými v hromadnej pripomienke verejnosti a odporúča vláde SR schváliť predložený materiál, ktorý je svojim obsahom v súlade s úlohou, danou uznesením vlády SR č. 1392/2002 zo dňa 18.12.2002.